text: Tistrup-borgere samler 1,4 millioner ind til ny ø 
  01 juni 2017 kl. 20.38
  I Tistrup vil borgerne genskabe en ø i deres lokale sø. Til det projekt har de nu samlet 1,4 millioner kroner ind. 
  Sidst TV SYD var på besøg i Tistrup, havde de samlet 200.000 kroner ind. Målet var at ramme en million kroner. Men nu har ildsjælene altså samlet 400.000 kroner mere ind, end de havde håbet.
  - Den ene million er samlet blandt virksomheder og borgere, og de sidste 380.000 kommer fra kommunen af, siger Christian Anneberg, formand for Borgerforeningen i Tistrup.
  Øen er ved at blive genskabt, fordi den har historisk betydning for mange af borgerne i byen. Med tiden er øen gået til, men nu samles frivillige kræfter om at genskabe den.
  - Helt personligt er det et sted, jeg altid er kommet meget med mine børn, og nu vil jeg komme her endnu mere, siger Helle Bruun, en af de 70 frivillige, der torsdag aften har arbejdet ved søen.
  Sammen med genskabelsen af øen vil de frivillige også bygge et legeområde. I dag var de også i gang med at lave et Sankt Hans-bål; planen er nemlig, at øen skal stå klar til Sankt Hans.
  